**Projekt SLSP – učebňa vonku**

Príroda a prírodné prostredie poskytujú veľa možností rozvoja kompetencií aj pre deti predškolského veku. Deti sa v prírode radi hrajú, spoznávajú jej zákonitosti a oboznamujú sa s ňou. Práve učenie prostredníctvom zážitkov je pre deti predškolského veku tým najlepším, čo im môžeme odovzdať. Preto sme sa v rámci spoznávania prírody a jej zákonitostí zamerali na učenie vonku a to v každom počasí. Prostredníctvom projektu, na ktorý sme získali príspevok vo výške 2 400 € od Nadácie Slovenskej sporiteľne, zameraného na výstavbu učební vonku, sa snažíme prispieť k tomu, aby deti postupne prenikli do tajov prírody a mali možnosť rozvíjať prírodovednú gramotnosť za každého počasia.

V súčasnej dobe by sme v spolupráci s rodičovskými a občianskymi združeniami chceli začať s výstavbou učební vonku na školských dvoroch a to na EP Bernolákova a EP Rakárenska. Na budúcu jar sa deti môžu učiť v nových priestoroch krásnych drevených učební, ktoré otvoria nové možnosti zážitkového učenia.